REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/3-15

10. mart 2015. godine

B e o g r a d

ZAPISNIK

20. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 15. JANUARA 2014. GODINE

Sednica je počela u 9 časova i 20 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragoljub Zindović, Vladan Milošević, Radmilo Kostić, Jelena Mijatović, Olivera Pauljeskić, Đorđe Čabarkapa, Novica Tončev, Ivan Karić, Vladimir Marinković i Dejan Čapo.

Sednici su prisustvovali zamenici članova Odbora: Dejan Kovačević (zamenik člana Odbora Dragomira Karića), Goran Ćirić (zamenik člana Odbora Dragana Šutanovca) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Dragomir Karić, Aleksandar Jovičić, Dragan Šutanovac, Mladen Grujić i Enis Imamović.

Sednici su, na poziv predsednika, prisustvovali: Željko Sertić, ministar privrede, Stojanka Vučković, šef Kabineta ministra privrede i Marko Obradović, posebni savetnik ministra privrede.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o izmenama i dopuni Zakona o privrednim društvima, koji je podnela Vlada (broj 023-23/15 od 9. januara 2015. godine);

2. Razmatranje Predloga zakona o izmenama Zakona o Fondu za razvoj Republike Srbije, koji je podnela Vlada (broj 011-4840/14 od 31. decembra 2014. godine);

3. Razno.

Prva tačka dnevnog reda – **Razmatranje Predloga zakona o izmenama i dopuni Zakona o privrednim društvima**

Odbor je razmotrio Predlog zakona o izmenama i dopuni Zakona o privrednim društvima u načelu i podneo Izveštaj Narodnoj skupštini.

U uvodnim napomenama, Željko Sertić, ministar privrede je istakao da predložene izmene ne menjaju suštinski Zakon o privrednim društvima, već se odnose, pre svega, na pitanje sopstvenih akcija „Telekoma“, kao najvećeg operatera koji je izuzetno značajan za Republiku Srbiju. Odredbe zakona koje se odnose na vlasništo nad hartijama od vrednosti, odnosno nad akcijama u svim elementima ostaju nepromenjene, osim odredbi koje definišu pitanje sopstvenih akcija. Zakonom o privrednim društvima propisan je rok za društva koja su stekla sopstvene akcije da ih u roku od tri godine od dana sticanja otuđe, tako da ukupna vrednost tako stečenih sopstvenih akcija društva ne bude veća od 10% osnovnog kapitala. Istekom zakonom predviđenog roka od tri godine društva su dužna da sopstvene akcije društva ponište tako da ne bi bile veće od 10% osnovnog kapitala i po tom osnovu smanje osnovni kapital. Na osnovu dosadašnjeg zakonskog rešenja sopstvene akcije „Telekom Srbija“ a.d. Beograd, za čije sticanje su izdvojena značajna finansijska sredstva, istekom zakonom predviđenog roka bile bi poništene i po tom osnovu smanjen osnovni kapital ovog privrednog društva, uz negativni efekat cele takve transakcije i na imovinu Republike Srbije. Istakao je da trogodišnji period za „Telekom“ ističe 25. januara 2015. godine i da se zakon u slučaju „Telekoma“ neće primenjivati retroaktivno. Imajući u vidu da je ovo privredno društvo u većinskom, državnom vlasništvu predloženo je uvođenje zakonskog izuzetka koji predstavlja ukidanje vremenskog ograničenja za otuđenje do 20% sopstvenih akcija za privredno društvo koje nije javno u smislu zakona kojim se uređuje oblast tržišta kapitala. Druga izmena zakona se odnosi na pravo preče kupovine. Predloženo je da ostaju prava isključivo za javna akcionarska društva. Zatvorena akcionarska društva mogu odlukom svojih organa da obezbede pravo preče kupovine, ali da to ne bude zakonska obaveza. Predloženo je da utvrđeno zakonsko pravo preče kupovine u korist lica koja su akcionari društva na dan donošenja odluke o otuđenju sopstvenih akcija postoji samo u slučaju otuđenja sopstvenih akcija za društva koja su javna u smislu zakona kojim se uređuje oblast tržišta kapitala. Privredna društva koja nisu javna, u smislu zakona kojim se uređuje tržište kapitala, nisu uključena u trgovanje na regulisanom tržištu, mogu da predvide pravo preče kupovine svojim konstitutivnim aktima. Predloženim rešenjem „Telekom Srbija“ a. d. Beograd neće imati zakonske obaveze omogućavanja prava preče kupovine postojećim akcionarima društva, što poboljšava pregovaračku poziciju i ima pozitivne efekte na cenu koja se može postići za prodaju akcija društva.

U diskusiji narodni poslanici su postavili pitanja, izneli stavove i mišljenje i dali predloge i sugestije. Postavljena su sledeća pitanja:

- zašto se nije išlo na berzu sa inicijalnim paketom delom državnih i sopstvenih akcija „Telekoma“, kako bi se prikupila sredstva za investiranje;

- da li je bilo moguće 20% akcija „Telekoma“ preneti na neki drugi državni entitet;

- zašto se do sada čekalo na donošenje odluke u vezi sopstvenih akcija „Telekoma“, s obzirom da je ugovor između OTE-a i „Telekoma“ potpisan pre tri godine.

U raspravi je izneto mišljenje da nije trebalo zaduživati „Telekom“ na osnovu sklopljenog ugovora o kupovini 20% akcija od OTE-e, jer je zbog toga ostao bez dovoljno sredstava za razvoj. To su pre svega osetile opštine u brdsko-planinskim područjima. Veliki broj sela je ostao bez primarne infrastrukture. Vode se sudski procesi između „Telekoma“, građana i pojedinih mesnih zajednica, jer je „Telekom“ obustavio fiksne priključke u brdsko-planinskim krajevima i uveo tzv. bežične telefone nekog kineskog proizvođača. Postoje i sudske presude po kojima je „Telekom“ dužan da plati milionske odštete građanima, jer je bez njihove saglasnosti vršio zamene priključaka. Istaknuto je i da je jedna od mogućnosti „Telekoma“ bila plasiranje 20% sopstvenih akcija ili deo tih akcija i druga je računovodstvena, što bi podrazumevalo i povećanje vrednosti akcija građana Srbije u „Telekomu“, kao i bivših zaposlenih u „Telekomu“ i „Pošti“. Prva privatizacija „Telekoma“ bila je 1997. godine sa prodajom od 49% akcija. 2002. godine bio je prvi otkup 29% akcija italijanskog „Telekoma“ i to za 195 miliona evra i 2012. godine 20% akcija OTE-a za 380 miliona evra. Izneto je da je otkup italijanskog dela akcija bio odličan poslovni potez za državu i da je omogućio „Telekomu“ regionalni razvoj. Dve telekomunikacione kompanije, koje su prisutne na domaćem tržištu su prava konkurencija „Telekomu“ i to treba da ga stimuliše da prati razvoj tog sektora, a i država treba da pokaže sposobnost i ambiciju da podigne razvoj „Telekoma“.

Povodom diskusije, Željko Sertić, ministar privrede je izneo da je berzansko tržište akcija veoma slabo i naša ponuda na berzi veoma mala. Postojala je opasnost da, ukoliko se izađe sa akcijama „Telekoma“ na berzu, zbog manjka ponude i finansijskih sredstava vrednost akcija padne. To bi uticalo na traženje strateškog partnera, tako da je bolje što je „Telekom“ ostao u zatvorenom akcionarskom krugu. Investicije su uslov opstanka u zatvorenim akcionarskim društvima. Kompanija mora da bude dobro pripremljena, finansijski dobro da posluje, da svi procesi unutar kompanije budu završeni ili postavljeni na maksimalni profesionalni način, da bi onog momenta kada se izađe na berzu zadržala vrednost akcija. S obzirom da „Telekom“ ima fiksnu telefoniju i mobilne i internet usluge, ima potencijala da se dostigne viša cena akcija i obezbedi razvoj preduzeća u budućem periodu. Istakao je da je ograničenje za razvoj „Telekoma“ u budućem periodu nedostatak investicionih aktivnosti, kao i da za sada ne postoji ideja o konkretnom manjinskom ili većinskom paketu, već da na ozbiljan način eksperti daju svoje mišljenje i predlog državi šta da se uradi u budućnosti. Interes je da „Telekom“ ostane u funkciji razvoja države. Menadžment „Telekoma“ odlično obavlja svoj posao, ali u današnje vreme kompanije se vode na mnogo širem nivou. Za konkurentnost koja se očekuje u narednom periodu „Telekom“ nema sistemske pretpostavke, ni finansijska sredstva da ih razvije, u poređenju sa finansiranjem i investiranjem stranih kompanija koje funkcionišu na svetskom tržištu. Odgovorno je razmišljati o tome šta će biti u 2016. i daljim godinama i zbog toga je Vlada Republike Srbije donela odluku da uđe u izbor privatizacionog savetnika, koji bi predložio modele za budućnost „Telekoma“.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopuni Zakona o privrednim društvima.

U diskusiji su učestvovali Dragan Jovanović, Goran Ćirić i Željko Sertić.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Druga tačka dnevnog reda **- Razmatranje Predloga zakona o izmenama Zakona o Fondu za razvoj Republike Srbije**

U uvodnim napomenama, Željko Sertić, ministar privrede je istakao da je fiskalna konsolidacija uslov oporavka države i svih budućih ekonomskih aktivnosti. Stav Međunarodnog monetarnog fonda po svim pitanjima, a pre svega o budžetu, je od izuzetne važnosti. Jedna od zamerki MMF-a je bila da za dugovanje Fonda za razvoj Republike Srbije ne treba da garantuje Republika Srbija. U skladu sa tim, predložena je izmena da Fond za svoje obaveze garantuje svojom imovinom, svojim kapitalom, da se razdvoji potpuno od budžeta, odnosno bilo kakvog negativnog uticaja na budžet, odnosno na ukupan dug države.

U diskusiji narodni poslanici su postavili sledeća pitanja:

- zbog čega bi se članovi Upravnog odbora Fonda za razvoj, koji imaju velika prava u odlučivanju, razlikovali po odgovornosti od članova izvršnih odbora poslovnih banaka;

- koji je procenat nenaplativih potraživanja Fonda u odnosu na plasmane;

- kakav je odnos nenaplativih potraživanja Fonda za razvoj u odnosu na bankarski sektor.

Povodom postavljenih pitanja, Željko Sertić, ministar privrede je izneo da se vodi računa na koji način se plasiraju stredstva Fonda, kako bi se plasirana sredstva vratila. Ni jedan kredit nije prošao na način na koji bi bio osporen u bilo kojoj komercijalnoj banci. Dokumenta koja idu na sednicu upravnog odbora tretiraju se na način kao što to rade sve bankarske institucije. Fond ima nekoliko puta manje kamatne stope od komercijalnih banaka, tako da je to dovoljno atraktivno da se ljudi potrude da različitim vrstama garancija pokriju svoje dugove. Napravljen je izuzetak kod poplavljenih područja, gde je dozvoljeno da lične menice ili zalog na opremi budu garancija. Vlada je donela odluku da milijardu dinara obezbedi za poplavljena područja, a do sada je iskorišćeno oko 250 miliona dinara. Uvedeni su preliminarni razgovori sa svim potencijalnim podnosiocima zahteva. Fond je otvoren za svakog ko želi da razgovara, pita i sazna šta treba da pripremi. Kamatne stope su od jedan do tri procenta što je znatno manje nego kod komercijalnih banaka. Vodi se računa da se sredstva plasiraju u proizvodnju i obrtna sredstva, a ne u trgovinu ili u bilo šta što nije u interesu države. Od ukupno podnetih zahteva odobreno je preko 95%.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predloga zakona o izmenama Zakona o Fondu za razvoj Republike Srbije.

U diskusiji su učestvovali Goran Ćirić i Željko Sertić.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Treća tačka dnevnog reda – **Razno**

Na predlog predsednika, Odbor je odlučio da predloži Aleksandra Jovičića, člana Odbora za privredu, regionalni razvoj, trgovinu, turizam i energetiku, da učestvuje na Regionalnoj parlamentarnoj konferenciji „Parlamenti i budžetski i finansijski nadzor u zemljama Zapadnog Balkana“, koja će se održati 20. i 21. februara 2015. godine u Tirani, Albanija.

Sednica je zaključena u 10 časova.

Sastavni deo zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |